གྷན་དྷི་ལགས་ལྷོ་ཨ་ཧྥེ་རི་ཀར་ཡོད་སྐབས་ཀྱི་ལོ་ཟླ་དག་ལ་ཁོང་གི་རྗེས་འཇུག་རྒྱ་གར་བ་ཚོས་ཆེད་དུ་ལས་འགུལ་སྤེལ་བ་དང༌།ཁོང་ཚོའི་གནས་སྟངས་ཡར་རྒྱས་ཀྱི་ཆེད་དུ་ཕྱག་ལས་གནང༌།ཁོང་ཚོར་འོས་འཚམ་གྱི་སྲིད་གཞུང་བཙུགས་པ་སོགས་བརྗོད་ཀྱིས་མི་ལངས་ཤིང་ཁོང་གིས་དཔལ་འབྱོར་མཁོ་སྒྲུབ་རྒྱ་ཆེན་བྱེད་པའི་ལམ་བུ་སྤངས་ཏེ་མི་ཉམ་ཐག་གམ་སྐྱོ་བོ་དག་དང་མཉམ་ཞུགས་ཀྱིས་ལས་ཀ་བྱས།ཁོང་གི་བཟའ་ཟླས་ཁོང་གི་ལས་ཀ་ཅི་བྱས་ལ་རོགས་རམ་བྱས་ཏེ་བློ་སྟོབས་གོང་འཕེལ་གྱིས་མུ་མཐུད་ལས་ཀ་བྱེད་དུ་བཅུག་པ་དང༌།ལྷོ་ཨ་ཧྥེ་རི་ཀར་སྤེལ་པའི་ལས་འགུལ་དག་གིས་མ་འོངས་པའི་རང་ཉིད་ཀྱི་རྒྱལ་ཁབ་ལ་ཕན་ངེས་ཀྱི་ཡིད་ཆེས་བརྟན་པོ་རྙེད།ཁོང་ལ་བསམ་བློའི་འཐབ་རྩོད་ཀྱི་ཡིད་ཆེས་ཇེ་ཆེ་ནས་ཇེ་ཆེར་གྱུར།ལས་འགུལ་འདི་ནི་མ་རུང་བ་དང༌།འཐབ་འཛིང༌།འཁོན་འཛིན།སྡང་སེམས་བཅས་ཀྱི་ཁ་གཏད་དུ་གྱུར།ཡིན་ན་ཡང་དྲང་བདེན་མིན་པའི་བཀོད་མངགས་དང་ཁྲིམས་ལུགས་ལ་བྱམས་བརྩེ་ལྡན་པའི་ཐབས་ཤེས་ཀྱིས་མཐའ་གཅིག་ཏུ་ངོ་རྒོལ་བྱས།རྗེས་སུ་གཞུང་གི་ལས་བྱེད་རྒྱ་གར་པ་དེ་ཚོ་ཡང་གྷན་དྷིའི་དགོངས་ཚུལ་གྱི་རྗེས་སུ་གང་ཐུབ་འགྲོ་བར་བརྩམས།གྷན་དྷི་ལགས་ཐེངས་མང་པོར་བཙོན་དུ་བཅུག་ན་ཡང༌།ཁོང་གི་རྗེས་འཇུག་པ་རྣམས་ཀྱིས་མུ་མཐུད་ཁོང་གི་ལས་འགན་བླངས།༡༩༡༤ལོར་གྷན་དྷི་ལགས་ལྷོ་ཨ་ཧྥེ་རི་ཀ་དང་ཁ་བྲལ་སྐབས།ལྷོ་ཨ་ཧྥེ་རི་ཀའི་ནང་ས་བཟུང་ཡོད་པའི་རྒྱ་གར་པ་ཚོའི་གནས་སྟངས་ལ་སྔ་ན་མེད་པའི་ཡར་རྒྱས་བྱུང་ཡོད།